Hei, denne artikkelen er over ett år gammel og kan inneholde utdatert informasjon

Jon Herwig Carlsen går på sin siste sesong som skiskytterkommentator på NRK til vinteren. Da har han sittet bak mikrofonen i 45 år.

- Jeg får gi meg før det kommer leserbrev om at NRK må fjerne han gamle mannen som bare sitter og rører, sier NRK-veteranen til Aftenposten.

Han sier at han alltid gleder seg til jobben, men at alle reisevirksomheten med innsjekkingskøer, sikkerhetskontroller og venting på bagasje og leiebil er noe han kan styre seg for.

- Jeg har 100 reisedøgn fra november til mars, sier den fargerike NRK-kommentatoren, som allerede har vært pensjonist i fire år, og som har rukket å bli 74 år gammel.

Han begynte med motorsport og ishockey, men har siden 1976 vært munter skiskytterkommentator med utallige limericker som varemerke.

Selv om han gir seg på TV kommer ikke Herwig Carlsens stemme til å bli helt borte fra sportens verden. Han er fast fotballspeaker på Føyka i Asker, og den jobben har han ikke tenkt å gi seg med, skriver Aftenposten.

(NTB)